**Norskfaget og Verdensarven**

**Litteratur, både som fagprosa og skjønnlitteratur, er en god innfallsvinkel for å kaste lys på hverdagslivet og arbeidslivet slik det var på Notodden og Rjukan ved begynnelsen av 1900-tallet.**

1. **Boka «Slusk»**

En godt egnet skjønnlitterær bok er «Slusk» av Marit Nicolaysen. Utgitt på Aschehoug i 1993. Den er mulig å låne på biblioteket, men finnes ikke i klassesett. Undersøk om den er digitalisert på Nasjonalmuseet!

Boka henter handling fra Notodden og Rjukan på starten av 1900-tallet. Vi følger Olav som er foreldreløs og blir satt bort hos en bonde for betaling. Han bestemmer seg for som 15-åring å skaffe seg jobb som anleggsarbeider. Det tøffe anleggsmiljøet, store klasseskille, vanskelige boforhold, vold og alkoholbruk blir skildret på en realistisk måte.

Boka er lettlest, har stor skrift og er på 157 sider. Den egner seg godt på yrkesfaglig studieretning.

Elevene kan lese hele eller deler av boka og skrive en bokanmeldelse. Forskjeller og likheter mellom vår tid og industrialiseringas tidsalder på 1900-tallet, kan være tema å samtale om/skrive om.

Lærere på BUA har benyttet denne boka i norskundervisninga.

1. **Menneske og miljø i Notodden/Rjukan 1880 - 1920**

Opplegget bør starte med en generell informasjon om lokalsamfunnet, i form av foredrag og /eller av film. For Notoddens del er Helge Anderssons film om gamle Notodden, produsert i 2014, del 2, hensiktsmessig å bruke. Filmen kan vises etter avtale med Notodden kino.

Eleven skal velge en person fra et historisk bilde og lage en fortelling om livet til denne personen. Fortellinga skal vise hvordan samfunnet på Notodden/Rjukan kunne være i denne perioden og hvordan hverdagslivet var.

Eleven kan skrive om: Arbeidsliv, skole, fritid, helse, bosted, navneskikker, samfunnsklasser.

Vurderingskriterium: Sjanger: Fortelling.

Sjangertrekk, vise hvordan samfunnsforhold preger hverdagslivet til det enkelte menneske. Troverdig skildring av mennesker og miljø, bruk av direkte tale, dialekt og sosiolekt. Samspill mellom fakta og fiksjon.

Skrive mellom 1000 og 1500 ord.

Oppgaven kan gis som sidemålsoppgave. Bilder av personer som kan gi eleven inspirasjon, ligger i egen mappe.

Egnet til bruk i 1.klasse studiespesialiserende, men kan også benyttes i norsk på yrkesfag.

**Forslag til andre tekster/bøker i norsk:**

Kr. Uppdal: Dansen gjennom skuggeheimen.

Kr. Uppdal: En dag i tunnelene.

Jules Verne: Det store loddet. Fra Nasjonalbibliotekets nettside. Den er også lest inn som NRK-serie.

Fløgstad: Fyr og flamme.